Source: https://www.zakonypreludi.sk/zz/1978-103
Timestamp: 2020-07-14 17:37:32+00:00
Document Index: 6267255

Matched Legal Cases: ['§ 16', '§ 90', '§ 90', '§ 91', '§ 91', '§ 92', '§ 92', '§ 92', '§ 92', '§ 93', '§ 91', '§ 93', '§ 93']

103/1978 Zb. Vyhláška Federálneho ministerstva vnútra, ktorou sa mení a dopĺňa vyhláška č. 145/1956 Ú. l. (Ú. v.)... | Aktuálne znenie
103/1978 Zb.
Vyhláška č. 103/1978 Zb.Vyhláška Federálneho ministerstva vnútra, ktorou sa mení a dopĺňa vyhláška č. 145/1956 Ú. l. (Ú. v.) o premávke na cestách
Platnosť od 05.09.1978 do31.03.1997
Účinnosť od 01.10.1978 do31.03.1997
Aktuálne znenie 01.10.1978 - 31.03.1997
z 21. augusta 1978,
ktorou sa mení a dopĺňa vyhláška č. 145/1956 Ú. l. (Ú. v.) o premávke na cestách
Federálne ministerstvo vnútra ustanovuje po dohode s Federálnym ministerstvom dopravy, Ministerstvom vnútra Českej socialistickej republiky, Ministerstvom vnútra Slovenskej socialistickej republiky a ostatnými zúčastnenými ústrednými orgánmi podľa § 16 ods. 1 písm. a) vládneho nariadenia č. 54/1953 Zb. o premávke na cestách v znení zákonného opatrenia Predsedníctva Národného zhromaždenia č. 13/1956 Zb.:
Vyhláška č. 145/1956 Ú. l. (Ú. v.) o premávke na cestách v znení neskorších predpisov sa mení a dopĺňa takto:
1. V § 90 sa vypúšťa odsek 1. Doterajšie odseky 2, 3, 4 a 5 sa označujú ako odseky 1, 2, 3 a 4.
2. § 90 ods. 2 znie:
„(2) Štátnu poznávaciu značku tvorí séria dvoch alebo troch písmen a štvormiestne číslo.“.
3. § 91 ods. 1 písm. a), b) a c) znejú:
„a) na osobných automobiloch, dodávkových automobiloch s užitočnou hmotnosťou do 900 kg, motocykloch, motorových trojkolkách a vozíkoch pre invalidov a na prívesoch týchto vozidiel čiernymi písmenami a číslom na bielom podklade, b) na nákladných automobiloch, autobusoch, špeciálnych vozidlách, traktoroch, motorových pohyblivých pracovných strojoch a ich prípojných vozidlách čiernymi písmenami a číslom na žltom podklade, c) na vozidlách, ktorých držitelia sú cudzinci, žltými písmenami a číslom na modrom podklade.“.
4. § 91 ods. 4 znie:
„(4) Tvar a rozmery tabuľky so štátnou poznávacou značkou, ako aj tvar a rozmery písmen a číslic a ich usporiadanie určí Ministerstvo vnútra, ktoré môže podľa potreby nariadiť hromadnú výmenu štátnych poznávacích značiek.“.
5. V § 92 ods. 1 posledná veta znie:
„Vpredu je tabuľka umiestnená uprostred vozidla; vzadu na osobných automobiloch, prívesoch za osobné automobily, na autobusoch a ich prívesoch uprostred, na nákladných automobiloch, traktoroch, prívesoch a návesoch na ľavej strane vozidla.“.
6. V § 92 ods. 3 posledná veta znie:
„Prívesné vozíky k motocyklom vzadu opatrí držiteľ vozidla namaľovanou štátnou poznávacou značkou zhodnou so štátnou poznávacou značkou ťažného vozidla.“.
7. V § 92 sa vypúšťajú odseky 4 a 5 a doterajšie odseky 6 a 7 sa označujú ako odseky 4 a 5.
8. § 92 ods. 5 znie:
„(5) V odôvodnených prípadoch môže orgán schvaľujúci technickú spôsobilosť vozidla alebo príslušný dopravný inšpektorát povoliť iné umiestnenie štátnej poznávacej značky. Povolenie musí byť zaznamenané v technickom preukaze a v osvedčení o technickom preukaze.“.
9. § 93 ods. 1 znie:
„(1) Motorové vozidlá členov cudzích zastupiteľských úradov v Československej socialistickej republike, ktorí požívajú diplomatické imunity a výsady, alebo vozidlá osôb, ktoré sú im na roveň postavené, musia mať pri štátnej poznávacej značke vpredu i vzadu ešte oválnu značku s písmenami CD alebo CC. O vyhotovení tejto značky platí ustanovenie § 91 ods. 1 písm. c).“.
10. § 93 ods. 3 znie:
„(3) Motorové vozidlá a ich prípojné vozidlá, ktoré sa majú použiť na cestu do cudziny, musia mať medzinárodnú značku pre Československú socialistickú republiku. Táto značka sa skladá z písmen CS v čiernej farbe vysokých najmenej 80 mm a so šírkou čiar najmenej 10 mm; písmená sú vyhotovené na bielom podklade tvaru elipsy, ktorej vodorovná os je dlhá najmenej 175 mm a zvislá os najmenej 115 mm. Značka musí byť na vozidle umiestnená vzadu na dobre viditeľnom mieste, pokiaľ možno kolmo na pozdĺžnu os vozidla.“.
11. V § 93 sa vypúšťa odsek 4.
Táto vyhláška nadobúda účinnosť 1. októbrom 1978.